AR sien rooi oor huurbeheerraad - Ministeries - Republikein
Friday, January 18th, 15:07:55
AR sien rooi oor huurbeheerraad
Stel Tweya voor ultimatum
17 May 2018 | Ministeries
Ronelle Rademeyer - Die Regstellende Herposisioneringsbeweging (AR) sê die regering sloer al bykans drie jaar om 'n huurbeheerraad en tariewe vir eiendomsagente in te stel en wil die kwessie hof toe neem.
Die vuurvreter mnr. Job Amupanda, leier van dié beweging, sê in 'n brief aan die minister van nywerheidsontwikkeling, handel en SME-ontwikkeling, mnr. Tjekero Tweya, hy het tot môre kans om redes aan te voer waarom jeugdiges soos hy wat genoodsaak is om eiendom te huur, hulle nie tot die hof moet wend nie.
Amupanda verwys in sy brief na Huurordonnansie 13 van 1977 en die Wet op Eiendomsagentskappe, Wet 11 van 1976, wat vir 'n huurbeheerraad en voorgeskrewe tariewe vir eiendomsagente voorsiening maak.
Hy dring ook daarop aan dat Tweya sê waarom die AR hom nie persoonlik vir die voeteslepery verantwoordelik moet hou nie.
Die AR en die regering het op 24 Julie 2015 'n ooreenkoms oor verskeie kwessies met betrekking tot grond en behuising bereik.
In April 2016 is 'n gesamentlike verklaring uitgereik waarin bekend gemaak is die eerste minister, me. Saara Kuugongelwa-Amadhila, sal met die Raad van Namibiese Eiendomsagente (NEAB) vergader om die stygende eiendomspryse sowel as hoë huurgeld vóór 1 Augustus van daardie jaar te takel.
Dit sou met die instelling van die voorgestelde huurbeheerraad gepaard gaan, wat verhuring sou reguleer.
Op 11 Augustus 2016 het Tweya se voorganger, mnr. Immanuel Ngatjizeko, aan die AR geskryf en nominasies gevra vir lede van die beweging om op die voorgenome raad te dien.
Niks het daarvan gekom nie en die AR sê in sy brief aan Tweya die regering en spesifiek dié ministerie was doelbewus oneerlik oor sy voorneme.
"Die regering en jou ministerie se weiering om die bestaande wetgewing te implementeer, het verwoestende gevolge vir ons as huurders," lui die brief.
Amupanda sê indien Tweya nie voor 16:00 môre van hom laat hoor nie, sal die hofstukke aanstaande week op hom bedien word.